‘Malema moet geld betaal vir EFF-vandalisme’EFF-betoging by H&M (13 Januarie 2018) Foto: @floydshivambu, Twitter Die Demokratiese Alliansie het Sondag geweld en vandalisme by winkels deur ondersteuners van die Ekonomiese Vryheidsvegters oor ŉ beweerde rassistiese advertensie veroordeel. “Alhoewel ons ten volle saamstem dat rassisme verdrukkend is en geen plek in ŉ demokratiese Suid-Afrika het nie, moet die aanhitsing van geweld en vandalisme net so veroordeel word,” het Refiloe Nt’sekhe, woordvoerder van die DA, gesê. Die Suid-Afrikaanse Polisiediens het Saterdag gesê daar was verskeie voorvalle van betogings by verskeie H&M-winkels. By East Rand Mall het betogers die winkel betree en verskeie items gesteel. “Die polisie moes ingryp en het die groep betogers met rubberkoeëls verjaag,” het kol. Lungelo Dlamini gesê. “Betogers het ook die winkel by Menlyn-winkelsentrum [in Pretoria] betree en klere rondgegooi. Niks is in hierdie stadium hier as gesteel aangemeld nie.” H&M-winkels in alle ander gebiede het hul deure gesluit en die polisie het die situasie verder gemonitor. Niemand is nog in hegtenis geneem in verband met die voorvalle nie. Die betoging by die Sweedse klerewinkelgroep hou verband met ŉ advertensie waar ŉ swart kind ŉ oortrektop dra met die woorde, “Coolest monkey in the jungle”. Dit het tot grootskaalse veroordeling op sosiale media gelei. Plaaslike en internasionale bekendes het ook die winkelgroep veroordeel. Die groep het reeds om verskoning gevra en die produk van sy rakke verwyder. Nt’sekhe het Sondag gesê die EFF moet aanspreeklik gehou word vir die skade en EFF-leier Julius Malema “moet die geld terugbetaal” vir alle skade en die werknemers vergoed wat oortyd moes werk om die winkels op te ruim. “Om ŉ winkel te verwoes kan nie goedgekeur word nie en dit spreek ook nie die werklike olifant in die kamer – rassisme – aan nie. Hierdie gewelddadige optrede wys dat die EFF nie opreg is in hul solidariteit met die werknemers wat nou moontlik werksverliese in die gesig kan staar nie, boonop in ŉ land wat reeds sukkel met hoë werkloosheid en ŉ stagnerende ekonomie.” Nt’sekhe het bygevoeg daar is ander doeltreffende, nie-gewelddadige maniere hoe institusionele rassisme beveg kan word en vandalisme begin nie eers om die probleem op te los nie – dit maak dit net meer ingewikkeld. “Hierdie ontwrigtende gedrag deur die EFF is nie die tipe benadering wat ons kan gebruik om ons walging oor rassisme uit te spreek nie. Die EFF-leierskap moet aanspreeklik gehou word dat hy sy lede aangehits het om die winkels te vandaliseer. Dit is hierdie tipe optrede wat die EFF onthul vir wat hulle werklik is – kortsigtig met geen oplossings vir die kwessies wat Suid-Afrika vandag in die gesig staar nie.”